《登穹窿谒句曲行宫》
清代·董含

山势岧峣欲到难，玉真宫殿拥千官。香飘下界青冥近，磬入诸天碧落寒。

洞口断云朝放鹤，石根晴树暮栖鸾。金门羽客龙泥印，夜礼星辰上醮坛。

作者简介：清江南华亭人，字阆石，号榕庵，又号蒪乡醉客。董俞兄。顺治十八年进士。以奏销案被黜。善诗文，诗初宗盛唐，晚渐近范、陆。著有《艺葵诗集》、《三冈识略》、《蒪乡赘笔》。